तिहाड़ में कलमाड़ी संग हज़ारे, राजा संग केजरीवाल  
अन्ना को तिहाड़ जेल में सुरेश कलमाड़ी के साथ जबकि अरविंद केजरीवाल को पूर्व दूरसंचार मंत्री ए राजा के साथ रखा गया है।
भ्रष्टाचार के खिलाफ आंदोलन चला रहे अन्ना हज़ारे को तिहाड़ केंद्रीय कारागार में राष्ट्रमंडल खेल आयोजन समिति के बर्खास्त प्रमुख सुरेश कलमाड़ी के साथ जबकि अरविंद केजरीवाल को पूर्व दूरसंचार मंत्री ए राजा के साथ रखा गया है।  पुलिस उप महानिरीक्षक (तिहाड़) आरएन शर्मा ने बताया, अन्ना हज़ारे को जेल क्रमांक-4 में रखा गया है जहां सुरेश कलमाड़ी और कलेग्नर टीवी के प्रबंध निदेशक शरद कुमार बंद हैं। हज़ारे के साथ उनके साथी राजेश, सुरेश पाठारे और मनीष सिसौदिया भी रहेंगे। इस जेल क्रमांक-4 में 2,231 कैदी हैं।  भारतीय राजस्व सेवा के पूर्व अधिकारी और आरटीआई कार्यकर्ता केजरीवाल को जेल क्रमांक-1 में रखा गया है जहां राजा और डीबी रियल्टी के शाहिद बलवा बंद हैं। इस जेल में 1,543 कैदी बंद हैं।  इन सभी को अपराह्न सवा चार बजे तिहाड़ जेल लाया गया।